कहा- मैंने उनका बुरा वक्त देखा है; सब कुछ उजड़ गया, फिर भी वे खड़े हुए
Sirf Ek Banda Kafi Hai; Manoj Bajpayee Opens Up About Shahrukh Khan And Praises His Journey मनोज बाजपेयी इन दिनों अपनी अपकमिंग फिल्म सिर्फ एक बंदा काफी है के साथ काफी चर्चा में हैं। फिल्म के प्रमोशन के दौरान उन्होंने शाहरुख खान की बात की
मनोज बाजपेयी इन दिनों अपनी अपकमिंग फिल्म 'सिर्फ एक बंदा काफी है' के साथ काफी चर्चा में हैं। फिल्म के प्रमोशन के दौरान उन्होंने शाहरुख खान की बात की। मनोज ने कहा कि वे शाहरुख को काफी सालों से जानते हैं। शाहरुख ने जैसे अपने आप को बनाया है, शायद ऐसा कोई नहीं कर पाएगा।
मनोज ने कहा कि यंग एज में ही शाहरुख के मां-बाप गुजर गए। उनके ऊपर दुखों का पहाड़ टूट पड़ा था, बावजूद इसके वे पीछे नहीं हटे। उन्होंने बिना निराश हुए खूब मेहनत की और अपनी अलग पहचान बनाई।
'मैंने शाहरुख का बुरा वक्त देखा है'
मनोज बाजपेयी ने लल्लनटॉप को दिए इंटरव्यू में कहा, 'मुझे शाहरुख को आज इस मुकाम पर देख कर बहुत खुशी मिलती है। एक व्यक्ति जिसका 26 साल की उम्र में सब कुछ उजड़ चुका था। जिसका परिवार गुजर चुका था। उसने अपने लिए नई दुनिया खड़ी की। अपने लिए इतना नाम और इज्जत कमाया।
मैं उनका इस वजह से ज्यादा सम्मान करता हूं कि क्योंकि मैंने उनकी उजड़ती हुई दुनिया देखी है। मैं उनके उन दोस्तों में शामिल था, जिसने उनकी लाइफ के बुरे वक्त देखे हैं। मेरे मन में उनके लिए कभी कोई कड़वाहट नहीं रही है।'
10 साल के अंदर शाहरुख के मां-बाप दोनों गुजरे
शाहरुख के पिता का नाम मीर ताज मोहम्मद था। वे दिल्ली में एक छोटी सी चाय की दुकान चलाते थे। 1981 में उनका निधन हुआ। पिता से बिछड़ने की बात पर वे इतने दुखी हुए थे कि उनका आखिरी बार चेहरा तक नहीं देखा।
ठीक 10 साल 1991 में शाहरुख की मां लतीफ फातिमा भी चल बसीं। उनके जाने के बाद शाहरुख की हालत और ज्यादा खराब हो गई थी। शाहरुख अपनी मां के लिए दुआएं करते थे कि वे सही हो जाए लेकिन भगवान ने उनकी एक न सुनी।
'अब ज्यादा मुलाकातें नहीं होतीं'
​​​​​​​मनोज ने आगे कहा, 'मैं और शाहरुख ज्यादा नहीं मिलते हैं, लेकिन जब मिलते हैं तो काफी अच्छे से मिलते हैं। हम दोनों की अपनी-अपनी दुनिया है। अभी हमारी ज्यादा मुलाकातें नहीं होतीं। हालांकि जब हम 19-20 साल के थे, तब हमने तकरीबन डेढ़ साल तक साथ काम किया था। हम दोनों अभी भी एक दूसरे की इज्जत करते हैं।
एक वक्त पर एक दूसरे से सिगरेट शेयर करते थे शाहरुख-मनोज
मनोज बाजपेयी ने एक पुराने इंटरव्यू में अपनी और शाहरुख की दोस्ती पर बात की थी। मनोज ने कहा कि एक वक्त पर वे और शाहरुख एक दूसरे साथ सिगरेट शेयर करते थे। मनोज ने कहा कि उस वक्त शाहरुख के पास एक वैन हुआ करती थी, उसी वैन में दोनों घूमते थे।
मनोज के मुताबिक, शाहरुख उस वक्त से ही लड़कियों के बीच काफी पॉपुलर थे। बता दें कि शाहरुख और मनोज ने यशराज चोपड़ा की फिल्म वीर जारा में साथ काम किया है।